Holck (adelsslægter)

Holck er en stadig blomstrende dansk uradelsslægt, der oprindeligt stammer fra Sønderjylland, og som med tiden opnåede grevelig og friherrelig rang. En anden familie opnåede adelskab under navnet von Holck i 1810. Kun nogle Holck'er er adelige, idet også borgerlige personer har båret og bærer navnet.

Våbenskjold 
Slægten førte syv som en sparre sammenstillede røde mursten ("mursparre") i sølv, på hjelmen syv vekselvis røde og sølv faner.

Historie 
Johan Holck til Kallebygård deltog 1315 i afslutningen af forliget mellem Erik Menved og hertug Erik. Ditlev Holck til Rønhave på Als var fader til Bertel Holck til Rønhave (død 1535) og til Christen Holck, der ved sit ægteskab med Anne Manderup kom i besiddelse af Barritskov. Dette ægtepars sønnesøn, Hans Holck til Barritskov, gjorde sit navn berømt ved sit tapre forsvar af Varberg 1565. Med hans søn, Manderup Holck. uddøde Barritskov-linjen 1588. Nævnte Bertel Holck var fader til sekretær i Kancelliet Henrik Bertelsen Holck til Rønhave (død 1579), hvis sønner, Ditlev Holck (1556-1633) og Christian Holck (1558-1641), stiftede slægtens to hovedlinjer, der endnu begge blomstrer, henholdsvis i grevelig og friherrelig stand.

Den grevelige linje 
Den ældste af disse to brødre, Ditlev Holck, stod en tid i markgrevelig brandenburgsk tjeneste, blev 1580 hofjunker hos Frederik II, seks år efter hofmester hos dronning Sophie. Han sad efterhånden som lensmand på Københavns Slot, Kronborg og Gulland og roses for sin gode styrelse. Hans datter Anne Holck (1602-1660), ledede 1659, som aldrende enke efter Vincents Steensen til Steensgård, med stort heltemod det mislykkede forsvar af Langeland, hans søn, kejserlig feltmarskal, grev Henrik Ditlevsen Holck (1599-1633), blev slægtens mest navnkundige mand. Dennes søn, grev Christian Christoffer Holck til Orebygård (1629-1676), deltog som rytteroberst i det store slag ved Lund, hvor han fandt heltedøden. Sammen med sin yngre broder, grev Henrik Ditlev Holck til Skaføgård (1630-1681), havde han 25. marts samme år fået naturalisationspatent som dansk greve.

Det grevelige skjold, bag hvilket et guldskæftet sværd og en rød fane er krydslagte, er firdelt, 1. felt viser slægtens eget mærke, 2. en sølv bjælke i rødt, 3. en tretindet rød mur med port i sølv, 4. et sølv marekors i blåt, to hjelme, den højre – heraldisk regnet – bærende et blåt skjold, hvorover syv røde faner, den venstre to røde vesselhorn, hvert belagt med en sølv bjælke, mellem to sorte vinger.

Holck-Winterfeldt 
Grev Christian Christoffer Holck var farfader til generalløjtnant og hvid ridder, grev Christian Christopher Holck (1698-1774), hvis søn, gehejmeråd, kammerherre, grev Gustav Frederik Holck (1733-1776), antog 17. juni 1769 navnet Holck-Winterfeldt efter at have tiltrådt besiddelsen af baroniet Vintersborg, substitueret 1801 med stamhuset Fjellebro. Hans efterkommere fører stadig nævnte dobbeltnavn. Hans yngre broder, gehejmekonferensråd, grev Frederik Vilhelm Conrad Holck (1742-1800), fra hvem de nulevende grever Holck nedstammer, var fader til oberstløjtnant, kammerherre, grev Harald Holck (1785-1839), hvis barnløse søn, kammerherre, grev Carl Ludvig August Rudolph Holck (1818-1885), arvede grevskabet Hardenberg-Reventlow efter sin moder og derefter antog navnet Holck-Hardenberg-Reventlow, og til chef for det danske postvæsen i Hamborg, kammerherre grev Julius Carl Christian Holck (1789-1857). Denne sidste var fader til orlogskaptajn, kammerherre, grev Valdemar Holck (1818-1900), der virkede som hofchef, først hos prinsesse Charlotte, siden hos landgrev Wilhelm af Hessen, og til postinspektør i Slesvig og Holsten, grev Carl Christian Frederik Holck (1825-1900).

Den friherrelige linje 
Den yngre, senere friherrelige linjes stamfader, ovennævnte Christian Holck, der skrev sig til Højgård og Bustrup, var øverste sekretær i Kancelliet 1589-95 og derefter rigsråd lige til 1630. Han benyttedes meget af Christian IV både inden- og udenlands og modtog forskellige forleninger, sidst Silkeborg Len. Hans sønnesøn, generalmajor Eiler Holck (1627-1696), blev 4. oktober 1671 optaget i friherrestanden som baron af Holckenhavn og med følgende våben: Firdelt hovedskjold, bærende en friherrekrone, 1. og 4. felt syv gennem en krone stukne røde faner i sølv, 2. og 3. en oprejst kropet rød løve, "holdende vagt ved" en "kobberkanon" i guld, det friherrekronede hjerteskjold viser slægtens oprindelige mærke, skjoldholdere er to vildmænd med nedadvendte køller. Han var farfader til de to brødre, stiftamtmand i Århus Stift og hvid ridder, lensbaron Eiler Holck (1695-1740) og stiftamtmand i Aalborg Stift, gehejmekonferensråd og hvid ridder, lensbaron Iver Holck (1701-1781), der begge nåede at blive besiddere af baroniet. Fra deres broder, kommandant på Kongsvinger, oberst, baron Mogens Holck (1702-1764), nedstammer de efterfølgende lensbaroner Holck.

Medlemmer af slægten, der fik tilnavnet "de hoffærdige Holck", har yderligere været ejere eller medejere af Ellinggård, Hørbygård, Eskildstrup, Hindsels, Vosnæsgård, Nysø, Egholm, Ravnholt, Støvringgård, Søgård, Holsegaard, Ballegård i Sundeved mm.

På Conrad Holcks ansøgning blev slægten den 18. januar 1786, 7. marts 1786 og 18. januar 1800 optaget i det slesvig-holstenske ridderskab, Equites Originarii.

Sværdadelsslægten von Holck 
De to brødre, kommandør i Søetaten Carl Christian Holck (1758-1816) og oberstløjtnant Frederik Carl Ferdinand Holck (1761-1836), som foregav at nedstamme fra en norsk adelig slægt Holck, blev ved patent af 19. april 1810 optaget i den danske adel med navnet von Holck Den førstnævnte, som har efterladt endnu blomstrende slægt, var farfader til professor juris ved Københavns Universitet Carl Georg von Holck (1834-1868), der vandt et anset navn som statsretlig forfatter.

Slægtens besiddelser 

 Holckenhavn
 Baroniet Holckenhavn
 Bavelse
 Næsbyholm
Eckhof

Væsentlige personer af slægten Holck 
 Anne Holck (1602-1660)
 Christian Holck (1558-1641) – rigsråd
 Christian Holck (1847-1919) – lensbaron
 Christian Christopher Holck (1629-1676) (1629-1676) – greve, officer
 Christian Christopher Holck (1698-1774) (1698-1774) – greve, officer
 Ditlev Holck (1556-1633) til Rønhave, Højgaard og Eskildstrup
 Eiler Holck (1627-1696) – lensbaron, officer
 Eiler Holck (1695-1740) – lensbaron, amtmand
 Flemming Holck (1659-1701) – greve, amtmand
 Hans Manderup Holck (død 1565)
 Henrik Bertelsen Holck (død 1579) til Rønhave
 Henrik Ditlevsen Holck (1599-1633) – greve, kejserlig feltmarskal
 Iver Holck (1701-1781) – lensbaron, stiftamtmand
 Mogens Conrad Christian Howden-Rønnenkamp Holck (1885-1968) – lensbaron
Holck-Winterfeldt:
 Christian Christopher Holck (1698-1774) (1698-1774) – greve oo Ermegaard Sophie baronesse Winterfeldt
 Flemming Holck-Winterfeldt (1724-1772) (1724-1772) – greve, lensbaron, godsejer
 Gustav Frederik Holck-Winterfeldt (1733-1776) – greve, lensbaron, amtmand
 Hilleborg Margrethe Holck (1739-1817) – komtesse
 Margrethe Holck (1741-1826) – komtesse, overhofmesterinde
 Frederik Vilhelm Conrad Holck (1742-1800) – greve, hofmand
 Flemming Holck-Winterfeldt (1850-1930) (1850-1930) – greve, godsejer

Væsentlige medlemmer af slægten von Holck 
 Carl Georg von Holck (1834-1868) – retslærd
 Peter Carl Christian von Holck (1802-1865) – amtmand

Kilder 
 Poul Bredo Grandjean, "Holck", i: Christian Blangstrup (red.), Salmonsens Konversationsleksikon, København: J.H. Schultz Forlag 1915-30.

Eksterne Referencer 
Stamtræ

Holck
 
Adelsslægter fra Tyskland
Adelsslægter fra Slesvig og Holsten